*****

ΚΑΝΟΝΙΣΜΟΣ (ΕΟΚ) αριθ. 2355/89 ΤΗΣ ΕΠΙΤΡΟΠΗΣ

της 31ης Ιουλίου 1989

για την τροποποίηση του κανονισμού (ΕΟΚ) αριθ. 2721/88 περί καθορισμού των λεπτομερειών εφαρμογής των προαιρετικών αποστάξεων που προβλέπονται στα άρθρα 38, 41 και 42 του κανονισμού (ΕΟΚ) αριθ. 822/87 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1236/89 (2), και ιδίως το άρθρο 38 παράγραφος 5, το άρθρο 41 παράγραφος 10, το άρθρο 42 παράγραφος 6 και το άρθρο 81,

Εκτιμώντας:

ότι ο κανονισμός (ΕΟΚ) αριθ. 2721/88 της Επιτροπής (3) έχει προβλέψει τον καθορισμό από την Επιτροπή του ποσοστού της ποσότητας που εγγράφεται στις συμβάσεις, που μπορεί να παραδοθεί στην απόσταξη η οποία αναφέρεται στο άρθρο 41 του κανονισμού (ΕΟΚ) αριθ. 822/87· ότι η πείρα που αποκτήθηκε δεικνύει ότι, προκειμένου να ενημερωθούν ορθά οι παραγωγοί, είναι σκόπιμο να καθορισθεί αυτό το ποσοστό ακόμη και στην περίπτωση κατά την οποία το σύνολο της ποσότητας που εγγράφεται στη σύμβαση μπορεί να παραδοθεί στην απόσταξη·

ότι πρέπει να προσαρμοστούν ορισμένες παραπομπές όσον αφορά την περίοδο κατά τη διάρκεια της οποίας οι παραγωγοί μπορούν να εκπληρώσουν τις υποχρεώσεις τους·

ότι οι διαφορετικές διοικητικές δομές των κρατών μελών δικαιολογούν την προσαρμογή των προθεσμιών για την κοινοποίηση των αποτελεσμάτων της διαδικασίας έγκρισης των συμβάσεων όσον αφορά την απόσταξη που αναφέρεται στο άρθρο 41 του κανονισμού (ΕΟΚ) αριθ. 822/87·

ότι η πείρα που αποκτήθηκε δικαιολογεί την προσαρμογή της προθεσμίας σχετικά με τις ανακοινώσεις των κρατών μελών όσον αφορά την απόσταξη που αναφέρεται στο άρθρο 41 του κανονισμού (ΕΟΚ) αριθ. 822/87· ότι όσον αφορά τις ανακοινώσεις αυτές είναι επιπλέον αναγκαίο να συσχετισθούν οι διατάξεις του άρθρου 12 του κανονισμού (ΕΟΚ) αριθ. 2721/88 και εκείνες του κανονισμού (ΕΟΚ) αριθ. 2179/83 του Συμβουλίου της 25ης Ιουλίου 1983 για τον καθορισμό των γενικών κανόνων σχετικά με την απόσταξη των οίνων και των υποπροϊόντων της οινοποιήσεως (4) στη διαπίστωση που προκύπτει από την τροποποίηση που εισήχθη από τον κανονισμό (ΕΟΚ) αριθ. 2505/88 (5)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2721/88 τροποποιείται ως εξής:

1. Στο άρθρο 2 παράγραφος 1, μετά το τρίτο εδάφιο προστίθεται το ακόλουθο κείμενο:

«Για κάθε παραγωγό που παρήγαγε επιτραπέζιο οίνο με οινοποίηση προϊόντων που αγόρασε μετά την τελευταία προθεσμία που προβλέπεται για την υποβολή της δήλωσης της παραγωγής, ο αριθμός των εκταρίων λαμβάνεται διαιρώντας την ποσότητα του επιτραπέζιου οίνου όπως αυτή προκύπτει από τα βιβλία που αναφέρονται στο άρθρο 13 του κανονισμού (ΕΟΚ) αριθ. 986/89 (*) δια της απόδοσης που αναφέρεται στο άρθρο 7 δεύτερο εδάφιο δεύτερη περίπτωση του κανονισμού (ΕΟΚ) αριθ. 441/88(**).

(*) ΕΕ αριθ. L 106 της 18. 4. 1989, σ. 1.

(**) ΕΕ αριθ. L 45 της 18. 2. 1988, σ. 15.»

2. Στο άρθρο 3, η παράγραφος 1 αντικαθίσταται από το ακόλουθο κείμενο:

«1. Όσον αφορά την απόσταξη που αναφέρεται στο άρθρο 41 του κανονισμού (ΕΟΚ) αριθ. 822/87, της Επιτροπής, σύμφωνα με τη διαδικασία που αναφέρεται στο άρθρο 83 του ιδίου κανονισμού, καθορίζει, το αργότερο ένα μήνα αφότου λάβει τα στοιχεία που αναφέρονται στο άρθρο 12 παράγραφος 1 δεύτερο εδάφιο, το ποσοστό της ποσότητας που αναγράφεται στις συμβάσεις που μπορεί πράγματι να παραδοθεί στην απόσταξη. Το ποσοστό αυτό καθορίζεται κατά τρόπο ώστε η πραγματική ποσότητα που θα εισπραχθεί να μην υπερβαίνει την ποσότητα που καθορίζεται σύμφωνα με το άρθρο 41 του κανονισμού (ΕΟΚ) αριθ. 822/87.»

3. Στο άρθρο 5, η παράγραφος 1 αντικαθίσταται από το ακόλουθο κείμενο:

«1. Σύμφωνα με τις διατάξεις του άρθρου 47 παράγραφος 1 του κανονισμού (ΕΟΚ) αριθ. 822/87, οι παραγωγοί οι οποίοι κατά τη διάρκεια της προηγούμενης περιόδου υπέκειντο στις υποχρεώσεις που προβλέπονται στα άρθρα 35, 36 ή 39 του κανονισμού (ΕΟΚ) αριθ. 822/87, μπορούν να επωφεληθούν των μέτρων που προβλέπονται στον παρόντα κανονισμό εάν προσκομίσουν την απόδειξη ότι έχουν εκπληρώσει τις υποχρεώσεις τους κατά τη διάρκεια των περιόδων αναφοράς που καθορίζονται αντιστοίχως στους κανονισμούς (ΕΟΚ) αριθ. 3105/88 της Επιτροπής (*) και (ΕΟΚ) αριθ. 441/88.

(*) ΕΕ αριθ. L 227 της 8. 10. 1988, σ. 1.»

4. Στο άρθρο 6, η παράγραφος 4 αντικαθίσταται από το ακόλουθο κείμενο:

«4. Ο οργανισμός παρεμβάσεως ανακοινώνει στον παραγωγό τα αποτελέσματα της διαδικασίας έγκρισης το αργότερο:

- ένα μήνα μετά την παρέλευση των προθεσμιών που αναφέρει η παράγραφος 1 όσον αφορά τις αποστάξεις που αναφέρονται στα άρθρα 38 και 42 του κανονισμού (ΕΟΚ) αριθ. 822/87,

- δέκα ημέρες μετά τον καθορισμό από την Επιτροπή του ποσοστού που αναφέρει το άρθρο 3 του παρόντος κανονισμού.»

5. Στο άρθρο 9, η παράγραφος 3 αντικαθίσταται από το ακόλουθο κείμενο:

«3. Ο αποσταγματοποιός που δεν ζήτησε την προκαταβολή που αναφέρεται στην παράγραφο 1 υποχρεούται να παράσχει στον οργανισμό παρέμβασης πριν από τις 31 Δεκεμβρίου μετά την εν λόγω περίοδο την απόδειξη της απόσταξης και, αν χρειαστεί, την απόδειξη πληρωμής της ελάχιστης τιμής αγοράς για τον αποσταγμένο οίνο εντός των προβλεπόμενων προθεσμιών.

Σε περίπτωση που από την απόδειξη της πληρωμής της τιμής του οίνου διαπιστωθεί ότι δεν έχει τηρηθεί η προθεσμία που προβλέπεται στο άρθρο 8 παράγραφος 2, αλλά η καθυστέρηση δεν υπερβαίνει τις 30 ημέρες, η ενίσχυση που καταβάλλεται στον αποσταγματοποιό μειώνεται κατά 20 %. Καμία ενίσχυση δεν οφείλεται εάν η καθυστέρηση υπερβαίνει τις 30 ημέρες.»

6. Στο άρθρο 11 παράγραφος 6, μετά το δεύτερο εδάφιο προστίθεται το ακόλουθο κείμενο:

«Όταν από την απόδειξη πληρωμής της τιμής του οίνου διαπιστώνεται ότι δεν έχουν τηρηθεί οι προθεσμίες που προβλέπονται στο άρθρο 8 παράγραφος 2, αλλά ότι η καθυστέρηση δεν υπερβαίνει τις 30 ημέρες, η ενίσχυση που καταβάλλεται στον επεξεργαστή του αλκοολωμένου οίνου μειώνεται κατά 20 %. Καμία ενίσχυση δεν οφείλεται εάν η καθυστέρηση υπερβαίνει τις 30 ημέρες.»

7. Στο άρθρο 12:

- η παράγραφος 1 συμπληρώνεται με το ακόλουθο εδάφιο:

«Όσον αφορά την απόσταξη που αναφέρεται στο άρθρο 41 του κανονισμού (ΕΟΚ) αριθ. 822/87, τα κράτη μέλη ανακοινώνουν επιπλέον στην Επιτροπή, το αργότερο ένα μήνα μετά το πέρας της προθεσμίας που προβλέπεται για την προσκόμιση των συμβάσεων ή των δηλώσεων αποστάξεως, τις ποσότητες του οίνου και του αλκοολωμένου οίνου που αναφέρονται σ' αυτές.»,

- η παράγραφος 3 αντικαθίσταται από το ακόλουθο κείμενο:

«3. Τα κράτη μέλη ανακοινώνουν στην Επιτροπή, συγχρόνως με τις πληροφορίες που αναφέρονται στο άρθρο 20 του κανονισμού (ΕΟΚ) αριθ. 2179/83, τις ποσότητες του οίνου και του αλκοολωμένου οίνου που αποστάχθηκαν βάσει των αποστάξεων που προβλέπονται στα άρθρα 38, 41 και 42 του κανονισμού (ΕΟΚ) αριθ. 822/87, κατανεμημένες ανάλογα με το χρώμα.»

Άρθρο 2

Ο παρών κανονισμός αρχίζει να ισχύει την 1η Σεπτεμβρίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 128 της 11. 5. 1989, σ. 31.

(3) ΕΕ αριθ. L 241 της 1. 9. 1988, σ. 88.

(4) ΕΕ αριθ. L 212 της 3. 8. 1983, σ. 1.

(5) ΕΕ αριθ. L 225 της 15. 8. 1988, σ. 14.